b'\n_START_ARTICLE_\nVictor P\xc3\xaenzaru\n_START_PARAGRAPH_\nVictor P\xc3\xaenzaru (n. 11 februarie 1992, Drochia, Republica Moldova) este un biatlonist moldovean, care a concurat la Jocurile Olimpice de iarn\xc4\x83 de la Vancouver (2010).\n_START_SECTION_\nCariera sportiv\xc4\x83\n_START_PARAGRAPH_\nVictor P\xc3\xaenzaru a \xc3\xaenceput s\xc4\x83 practice biatlonul \xc3\xaencep\xc3\xa2nd din anul 2006 la Clubul Sportiv Central al Armatei Na\xc8\x9bionale (CSCA), unde a fost preg\xc4\x83tit de antrenorul Petru Bria. El a c\xc3\xa2\xc8\x99tigat prima \xc3\xaentrecere interna\xc8\x9bional\xc4\x83 la competi\xc8\x9bia de cup\xc4\x83 european\xc4\x83 de juniori de la Forni Avoltri (2007). \xc3\x8entre anii 2007-2009 a participat la trei campionate mondiale de juniori. La Campionatul Mondial de la Biatlon de la Martell (2007), el s-a clasat pe pozi\xc8\x9bii \xc3\xaen jurul locului 80, la Campionatul de la Ruhpolding (2008) \xc3\xaen jurul locului 90. Apoi, la Campionatul de la Canmore (2009) a ob\xc8\x9binut rezultate mai bune, termin\xc3\xa2nd pe locul 38 la individual, pe 46 la sprint \xc8\x99i pe 36 la pursuit._NEWLINE_La Obertilliach, el a debutat \xc3\xaen sezonul 2008/2009 de cup\xc4\x83 mondial\xc4\x83, termin\xc3\xa2nd pe locul 129 \xc3\xaen proba de sprint. El \xc8\x99i-a \xc3\xaembun\xc4\x83t\xc4\x83\xc8\x9bit ulterior performan\xc8\x9bele la Osrblie, unde a c\xc3\xa2\xc8\x99tigat primele sale puncte. Punctul culminant al sezonului a fost la la Campionatul Mondial de Biatlon de la Pyeongchang, unde s-a clasat pe locul 101 la sprint \xc8\x99i pe locul 87 la individual. \xc3\x8en plus, a concurat \xc8\x99i la Campionatul Mondial de schi fond de la Liberec (2009) \xc8\x99i a terminat pe locul 84 \xc3\xaen proba de sprint. Apoi, P\xc3\xaenzaru a participat la Campionatul Mondial de biatlon de var\xc4\x83 de la Haute Maurienne (2009). \xc3\x8empreun\xc4\x83 cu Natalia Levcencova, Alexandra Camen\xc8\x99cic \xc8\x99i Sergiu Balan, el a terminat pe locul 6 \xc3\xaen proba de \xc8\x99tafet\xc4\x83 mixt\xc4\x83._NEWLINE_\xc3\x8enainte de olimpiad\xc4\x83, a \xc3\xaenceput s\xc4\x83 se antreneze la Clubul Sporturilor de Iarn\xc4\x83 din Vatra Dornei, \xc3\xaempreun\xc4\x83 cu Petric\xc4\x83 Hogiu, Alexandra Camen\xc8\x99cic \xc8\x99i Sergiu Balan, sub \xc3\xaendrumarea antrenorului Vasile Bejenariu, care s-a n\xc4\x83scut \xc3\xaen C\xc3\xa2mpulung Moldovenesc._NEWLINE_Victor P\xc3\xaenzaru a f\xc4\x83cut parte din delega\xc8\x9bia Republicii Moldova la Jocurile Olimpice de iarn\xc4\x83 de la Vancouver (2010), el purt\xc3\xa2nd drapelul \xc8\x9b\xc4\x83rii la ceremonia de deschidere. A concurat la probele de 10\xc2\xa0km sprint (unde a terminat pe locul 70) \xc8\x99i de 20\xc2\xa0km individual (locul 85)._NEWLINE_Victor P\xc3\xaenzaru locuie\xc8\x99te la Chi\xc8\x99in\xc4\x83u.'